Zapisnik s 11. sjednice Općinskog vijeća Općine Kloštar Podravski,

održane 28. lipnja 2022. godine u vijećnici Općine Kloštar

Podravski, Kralja Tomislava 2

 Sjednica je sazvana sazivom KLASA: 024-02/22-01/05, URBROJ: 2137-16-01/01-22-01 od 20. lipnja 2022. godine.

 Sjednicu je otvorila predsjednica u 19:00 sati i pozdravila prisutne.

 Sjednici su bili prisutni:

a) Članovi Općinskog vijeća:

1. Marija Šimunko
2. Marijan Belec
3. Antonija Haleuš
4. Marijana Lovrenčec
5. Mirko Šandrovčan
6. Branko Golubić
7. Ivana Pavunić

b) Ostali:

1. Nataša Martinčević - Pročelnica JUO Općine Kloštar Podravski,

2. Valentina Huđek Šantek – v.d. direktorica KOMUNALO KP d.o.o.

2. Ivan Čupen - upravni referent za komunalno-infrastrukturne projekte,

3. Dubravka Domović - referentica za administrativne poslove, zapisničarka.

Nakon prozivke, predsjednica Općinskog vijeća konstatira da je sjednici prisutno 7 članova Općinskog vijeća Općine Kloštar Podravski te sukladno tome ono može donositi pravovaljane odluke.

Sjednici nisu bili prisutni: Marinko Matančić, lidija Gatalica, Ana Jelušić, Mirko Debeljak, Ivan Šipek i Dražen Vučak.

Predsjednica je predložila i sljedeći

 DNEVNI RED:

1. Usvajanje Zapisnika sa prethodne 9. i 10. sjednice Općinskog vijeća Općine Kloštar Podravski.
2. Donošenje Odluke o donošenju IV. Izmjena i dopuna Odluke o donošenju Prostornog plana uređenja Općine Kloštar Podravski.
3. Donošenje II. Izmjene i dopune Proračuna Općine Kloštar Podravski za 2022. godinu i Projekcije za 2023. i 2024. godinu.
4. Donošenje Odluke o komunalnim djelatnostima na području Općine Kloštar Podravski.
5. Donošenje Odluke o povjeravanju poslova komunalnih djelatnosti KOMUNALNO-m KP.
6. Donošenje Odluke o provedbi postupka jednostavne nabave za izgradnju ograde oko mjesnog groblja u Kloštru Podravskom.
7. Donošenje Odluke o provedbi postupka jednostavne nabave za izgradnju parkirališta u naselju Kloštar Podravski.
8. Donošenje Odluke o provedbi postupka nabave velike vrijednosti za projektno tehničku dokumentaciju s ishođenjem građevinske dozvole za “Terme Kloštar Podravski”.
9. Donošenje Zaključka o usvajanju Izvješća kriminaliteta.
10. Donošenje Odluke o izmjeni Odluke kreditnom zaduženju Općine Kloštar Podravski.
11. Donošenje Odluke o koeficijentima za obračun plaće službenika i namještenika u Jedinstvenom upravnom odjelu Općine Kloštar Podravski **(izmjena za referente komunalnog redara i prometno/komunalnog redara).**
12. Donošenje Etičkog kodeksa službenika i namještenika Općine Kloštar Podravski.
13. Donošenje Odluke o imenovanju etičkog odbora.
14. Donošenje Odluke o imenovanju vijeća časti.
15. Donošenje Odluke o kupnji službenog automobila.
16. Donošenje Cjenika za obavljanje komunalnih poslova na području Općine Kloštar podravski.

17. Različito.

 AKTUALNI SAT.

Predloženi dnevni red je nakon glasovanja jednoglasno prihvaćen.

Točka 1.

Usvajanje Zapisnika s prethodne 9. i 10. sjednice

Općinskog vijeća Općine Kloštar Podravski

Predsjednica je dala na glasovanje usvajanje zapisnika s prethodne 9. i 10. sjednice Općinskog vijeća Općine Kloštar Podravski.

Jednoglasno, s a 7 glasova „ZA” usvojen je zapisnik s 9. i 10. sjednice Općinskog vijeća Općine Kloštar Podravski.

Točka 2.

Donošenje Odluke o donošenju IV. Izmjena i dopuna Odluke o donošenju Prostornog plana uređenja Općine Kloštar Podravski

Siniša Pavlović: Pozdrav svima, evo što se tiče ove točke već godinu dana radimo na IV. Izmjenama i dopunama Odluke o donošenju Prostornog plana uređenja Općine Kloštar Podravski i obuhvatili smo sve segmente, razgovarali smo i savjetovali se s arhitektima, projektantima, s dvije velike firme koje su radile na našem području, s manjim firmama, obrtima koji su se suočavali s problemima kada su željeli nešto graditi ili nadograditi. Sada je to obuhvaćeno sve što smo predložili i samo treba donijeti ovu Odluku da završimo taj obiman posao.

Jednoglasno, sa 7 glasova „ZA” donosi se Odluka o donošenju IV. Izmjena i dopuna Odluke o donošenju Prostornog plana uređenja Općine Kloštar Podravski.

Odluka se prilaže zapisniku i čini njegov sastavni dio.

Točka 3.

Donošenje II. Izmjene i dopune Proračuna Općine Kloštar Podravski za 2022. godinu i Projekcije za 2023. i 2024. godinu.

Nataša Martinčević: II. Izmjene i dopune Proračuna Općine Kloštar Podravski moramo donijeti jer se pojavljuju troškovi za koje nismo mogli znati prije. Radi se o izradi projektno-tehničke dokumentacije za Zdravstveno-lječilišni kompleks Kloštar – IDEJNO RJEŠENJE, ugradnji dizala u OŠ, o nastalim troškovima za Izložbu vina, za potrebe kupnje nadzorne kamere, za kupnju službenog automobila, za izgradnju ograde na mjesnom groblju u Kloštru, izgradnju parkirališta kod OŠ te tehnička dokumentacija i ishođenje građevinske dozvole za

„Terme Kloštar Podravski“. U materijalima su navedeni iznosi te možete vidjeti za koliko se mijenja proračun.

Jednoglasno, s a 7 glasova „ZA” donose se II. Izmjene i dopune Proračuna Općine Kloštar Podravski za 2022. godinu i Projekcije za 2023. i 2024. godinu.

II. Izmjene i dopune Proračuna Općine Kloštar Podravski za 2022. godinu i Projekcije za 2023. i 2024. godinu prilažu se zapisniku i čine njegov sastavni dio.

Točka 4.

Donošenje Odluke o komunalnim djelatnostima na području Općine Kloštar Podravski

Nataša Martinčević: Sukladno novom Zakonu o komunalnom gospodarstvu trebamo donijeti novu odluku jer u dosadašnjoj su navedeni neki poslovi koji tu ne spadaju. Osim toga, odluka je donesena 2016. godine i nije objavljena u „Službenom glasniku Koprivničko-križevačke županije.

Jednoglasno, sa 7 glasova „ZA” donosi se Odluka o komunalnim djelatnostima na području Općine Kloštar Podravski.

Odluka se prilaže zapisniku i čini njegov sastavni dio.

Točka 5.

Donošenje Odluke o povjeravanju poslova komunalnih djelatnosti KOMUNALNO-m KP.

Nataša Martinčević: Ovom Odlukom svoje komunalne poslove Općina Kloštar Podravski povjerava trgovačkom društvu KOMUNALNO KP d.o.o. i pravnim ili fizičkim osobama na temelju ugovora o koncesiji, a to nam je svima poznato da se radi o dimnjačarskim uslugama.

Jednoglasno, sa 7 glasova „ZA” donosi se Odluka o povjeravanju poslova komunalnih djelatnosti KOMUNALNO-m KP.

Odluka se prilaže zapisniku i čini njegov sastavni dio.

6. Točka

Donošenje Odluke o provedbi postupka jednostavne nabave za izgradnju ograde

oko mjesnog groblja u Kloštru Podravskom

Nataša Martinčević: Vrijednost radova i postavljanja ograde je veća od 70.000,00 kuna i ići ćemo sa tri ponude pa da se izabere najpovoljniji izvođač.

Branko Golubić: Jel se to odnosi na cijelo groblje i novo i staro?

Nataša Martinčević: Odnosi se na onaj dio koji još nije ograđen.

Ivan Čupen: Jako sam zadovoljan da ide javna nabava, da možemo izabrati dobrog majstora za temelje, a ostalo će se onda kvalitetno napraviti.

Jednoglasno, s 7 glasova „ZA“ donosi se Odluka o provedbi postupka jednostavne nabave za izgradnju ograde oko mjesnog groblja u Kloštru Podravskom.

 Odluka se prilaže zapisniku i čini njegov sastavni dio.

 7. Točka

Donošenje Odluke o provedbi postupka jednostavne nabave za izgradnju parkirališta u naselju Kloštar Podravski.

Nataša Martinčević: I za projekt izgradnje parkirališta kod OŠ isto tako ćemo pokrenuti postupak jednostavne nabave iz razloga što su nam pristigla sredstva od MRRFEU koja se moraju pravdati u vrlo kratkom roku jer se završetak radova predviđa do 31.8. 2022. godine kada počinje škola.

Jednoglasno, s 7 glasova „ZA“ donosi se Odluka o provedbi postupka jednostavne nabave za izgradnju parkirališta u naselju Kloštar Podravski.

Odluka se prilaže zapisniku i čini njegov sastavni dio.

8. Točka

Donošenje Odluke o provedbi postupka nabave velike vrijednosti za projektno tehničku dokumentaciju s ishođenjem građevinske dozvole za “Terme Kloštar Podravski”

Nataša Martinčević: Budući se radi o postupku nabave velike vrijednosti moramo donijeti ovu odluku. Sve ide preko elektroničkog oglasnika, to je velika vrijednost, prethodno savjetovanje je uključeno i trajat će 5 dana.

Jednoglasno, s 7 glasova „ZA“ donosi se Odluka o provedbi postupka nabave velike vrijednosti za projektno tehničku dokumentaciju s ishođenjem građevinske dozvole za “Terme Kloštar Podravski”

Odluka se prilaže zapisniku i čini njegov sastavni dio.

9. Točka

Donošenje Zaključka o usvajanju Izvješća kriminaliteta

Nataša Martinčević: Primili smo izvješće PP Đurđevac o stanju kriminaliteta za ožujak i travanj ove godine koje ste dobili u materijalima te vas pozivam da donesemo Zaključak o prihvaćanju istog.

Jednoglasno, s 7 glasova „ZA“ donosi se Zaključak o usvajanju Izvješća kriminaliteta.

Zaključak se prilaže zapisniku i čini njegov sastavni dio.

10. Točka

Donošenje Odluke o izmjeni Odluke kreditnom zaduženju Općine Kloštar Podravski

Nataša Martinčević: Ovo vijeće je 31.3.2022. godine donijelo Odluku o kreditnom zaduženju. U prvom navratu nam je kamatna stopa bila oko 5%, kod produženja dali su nam 3% zato smo je i prihvatili jer je bila povoljna, ali ne može se na taj način realizirati već mora biti 4%. Još uvijek smo na dobitku ali Odluku moramo donijeti.

Jednoglasno, s 7 glasova „ZA“ donosi se Odluka o izmjeni Odluke kreditnom zaduženju Općine Kloštar Podravski.

Odluka se prilaže zapisniku i čini njegov sastavni dio.

11. Točka

Donošenje Odluke o koeficijentima za obračun plaće službenika i namještenika u Jedinstvenom upravnom odjelu Općine Kloštar Podravski (izmjena za referente komunalnog redara i prometno/komunalnog redara)

Nataša Martinčević: Prijedlog je za povećanje koeficijenta za Ružicu Radelić, ona dobro radi svoj posao, i na terenu i na radnom mjestu. Smatram da komunalni redar ima malu plaću, oko 4.000,00 kuna i da zaslužuje veću plaću. Mislim da je plaća mala i da bi joj svakako trebalo povećati.

Siniša Pavlović: Da vam ja pojasnim malo oko toga. Idemo u raspisivanje natječaja za 2 nova radna mjesta: Reciklažno dvorište je službeno otvoreno, neke stvari s odlaganjem otpada ne funkcioniraju i treba napraviti reda kako s odlaganjem otpada tako i s rješavanjem problema, za koje dobivamo primjedbe mještana. Smatram da bi za obavljanje ovog posla ipak trebala biti muška osoba koja bi bila 24 sata na raspolaganju. S DRAVA KOM d.o.o smo se dogovorili da idemo zajedno u realizaciju našeg Reciklažnog dvorišta, a zaposlit ćemo jednog djelatnika koji će dio radnog vremena biti na Reciklažnom dvorištu, a dio će obavljati kao komunalni redar. Sve ćemo napravit samo da se uvede red i da mještani budu zadovoljni. Naš djelatnik će nas koštati 7.000,00 kuna mjesečno, a bit će omogućeno da mještani mogu odlagati svoj otpad: mi time dobivamo i komunalnog redara koji ima ovlast ispisivati kazne. Ružicu ćemo preseliti u KOMUNALNO KP, jer komunalni redar mora biti zaposlen u općini.

Drugi natječaj će ići za računovodstvo jer smo ostali bez djelatnice koja je trenutno trudna, ali veći je problem što ona na svom radnom mjestu nije ništa radila niti napravila, a žalosno je da se nije ni trudila. Želim komunalnog redara i želim stručnu osobu u računovodstvu.

Marijana Lovrenčec: Da, nije bitna škola za vođenje poslova računovodstva, osoba mora znati raditi svoj posao.

Ivana Pavunić: Bilo bi u redu da bude probni rad, od 3 mjeseca tako da se vidi da li osoba ima znanja i volje za posao koji radi.

Nataša Martinčević: Probni rad je bio 3 mjeseca i ona je radila koliko je radila, kad je prošlo to vrijeme sve se naglo promijenilo. Ja ocjenjujem službenike za njihov rad kao što mene ocjenjuje načelnik, imam pismeno sve što nije dobro napravljeno, ona ima već tri opomene jer nije izvršila ono što je trebala. Ružno je da tako pričamo o našoj djelatnici, ali je isto tako ružno i to što se ona nije trsila. Mislim da nećemo imati problema od njene strane jer sam razgovarala s njom i sve joj objasnila s naglaskom da ona nije sposobna za posao koji treba obavljati u našoj općini.

Marija Šimunko: Postoji nadređena osoba, svakome od nas, koja kontrolira rezultate rada i koja je onda isto u problemu ako posao nije korektno odrađen.

Siniša Pavlović: Da, ali opomene o neizvršenom poslu dobije pročelnica, a ja sam odgovorna osoba. Dobro, može se dobiti opomena, ali se onda mora to nešto što nije dobro i ispraviti. Kod nas to nije bio slučaj od strane zaposlenice.

Marijan Belec: Ne može čovjek raditi nešto za što nema školu. Kod mene u firmi prima se čovjek i ako pokaže interes za posao, šalju ga da si još nešto dodatno završi i da se usavrši.

Antonija Haleuš: Ako sam dobro shvatila, sada se traži nekoga samo sa srednjom školskom spremom?

Nataša Martinčević: Možda postoje žene koje rade u knjigovodstvu i koje znaju i žele raditi. Za početak bi radni odnos bio zasnovan na određeno vrijeme, dva puta po šest mjeseci, zbog povećanog opsega posla. Ja nisam ekonomista, ali sva izvješća su na vrijeme napravljena, preuzela sam i plaćanja i prosljeđivala sve što je trebalo. Ali ne mogu raditi svoj posao već stalno visim nad nekim i ispravljam nešto što nije moja struka.

Jednoglasno, s 7 glasova „ZA“ donosi se Odluka o koeficijentima za obračun plaće službenika i namještenika u Jedinstvenom upravnom odjelu Općine Kloštar Podravski (izmjena za referente komunalnog redara i prometno/komunalnog redara).

Odluka se prilaže zapisniku i čini njegov sastavni dio.

12.Točka

Donošenje Etičkog kodeksa službenika i namještenika Općine Kloštar Podravski

Nataša Martinčević: Kao što smo donijeli Etički kodeks za Općinsko vijeće tako ćemo donijeti i za službenike i namještenike Općine Kloštar Podravski. Nakon toga načelnik imenuje Povjerenika.

Jednoglasno, s 7 glasova „ZA“ donosi se Etički kodeks službenika i namještenika Općine Kloštar Podravski.

Etički kodeks se prilaže zapisniku i čini njegov sastavni dio.

13. Točka

Donošenje Odluke o imenovanju Etičkog odbora

Nataša Martinčević: Na temelju donesenog Etičkog kodeksa treba donijeti Odluku o imenovanju Etičkog odbora. U Etički odbor bira se predsjednik i dva člana. Mandat im traje do isteka mandata članova Općinskog vijeća.

Siniša Pavlović: Za predsjednicu predlažem Antoniju Haleuš, a za članove Marijanku Lovrenčec i Branka Golubić.

Jednoglasno, s 7 glasova „ZA“ donosi se Odluka o imenovanju Etičkog odbora.

Odluka se prilaže zapisniku i čini njegov sastavni dio.

14.Točka

Donošenje Odluke o imenovanju Vijeća časti

Nataša Martinčević: Potrebno je donijeti Odluku o imenovanju Vijeća časti. U Vijeće časti bira se predsjednik i četiri člana. Mandat im isto traje do isteka mandata članova Općinskog vijeća.

Siniša Pavlović: Za predsjednicu predlažem Marijanku Lovrenčec, a za članove Mirka Šandrovčan, Anu Jelušić, Antoniju Haleuš i Lidiju Gatalica.

Jednoglasno, s 7 glasova „ZA“ donosi se Odluka o imenovanju Vijeća časti.

Odluka se prilaže zapisniku i čini njegov sastavni dio.

15.Točka

 Donošenje Odluke o kupnji službenog automobila

Siniša Pavlović: Predlažem da kupimo automobil koji bi svi koristili: Ivan Čupen, pročelnica, komunalni redar, direktorica KOMUNALNO-g KP i ja. Mislim da ne treba puno objašnjavati tu potrebu, mi smo jedina općina koja nema službeni automobil, a dobro vam je poznato da se stalno nekud putuje.

Branko Golubić: Da li se za automobil mogu povući sredstva iz fondova?

Siniša Pavlović: Da, ima sufinanciranje za Tesline automobile gdje vam daju 70.000,00 kuna kao poticaj, a automobil košta oko 400.000,00 kuna. Ne predlažem ništa posebno, nikakve nabrijane aute, nešto dobro i vozno, na lizing, za posao, potreba nam je to velika.

Jednoglasno, s 7 glasova „ZA“ donosi se Odluka o kupnji službenog automobila.

Odluka se prilaže zapisniku i čini njegov sastavni dio.

16.Točka

Donošenje Cjenika za obavljanje komunalnih poslova

na području općine Kloštar Podravski

Valentina Huđek Šantek: U dogovoru i raspravi sa načelnikom, pročelnicom i gospodinom Čupenom došli smo do zaključka da bi trebalo promijeniti cijene naših usluga, tu su prijedlozi novih cijena. Najveće promjene se odnose na usluge posljednjih ispraćaja i najma opreme.

Vijećnici su primili Prijedlog novog Cjenika te uz postavljena pitanja vezana za ukop i vrijeme pokopa, iznajmljivanje društvenih domova, iznajmljivanje šatora i pivskih garnitura (stol i dvije klupe), košnje trave ispred nekih kuća… i dobivene odgovore, prihvatili prijedlog.

Jednoglasno, s 7 glasova „ZA“ donosi se Cjenik za obavljanje komunalnih poslova

na području općine Kloštar Podravski.

Cjenik se prilaže zapisniku i čini njegov sastavni dio.

 17.

 Različito

Siniša Pavlović: Primili smo pismo namjere od PP Đurđevac, odnosno načelnika Slavičeka i struke kojim oni predlažu da se iz ulice Vladimira Nazora izmjesti radar u ulicu Stjepana Radića, isto tako da mi kao JLS sufinanciramo još jedan koji bi bio postavljen u ulicu Kralja Tomislava. Smatram da cijena od oko 27.000,00 kuna nije problem, jer bismo na taj način riješili neodgovorne vozače na magistrali DC2 koja prolazi kroz naša naselja Budančevica i Kloštar Podravski. Dobro znamo kako se ulazi i izlazi iz Budančevice. Onda nam još preostaje povećati sigurnost na dionici od Kloštra Podravskog prema Kozarevcu, kod budućih toplica. U Prugovcu je odabrano i realizirano dobro rješenje, a u Kozarevcu ćemo riješiti prometnu problematiku izgradnjom kružnog toka. Iznimno me veseli da uz pomoć i zalaganje Vijeća za prevenciju OKP, sve što smo poduzeli dalo je rezultata.

Prijedlog za sufinanciranje se jednoglasno prihvaća.

 Sjednica završena u 20.22 sati.

Zapisničarka: Predsjednica:

Dubravka Domović Marija Šimunko